อัยการสั่งฟ้อง 113 ผู้ต้องหาโกงข้อสอบนายสิบ
นายอิทธิพร แก้วทิพย์ อธิบดีอัยการสำนักงานคดีอาญา ในฐานะโฆษกสำนักงานอัยการสูงสุด เปิดเผยถึงการสั่งคดีผู้ต้องหาคดีทุจริตโกงสอบเข้าเป็นนายสิบ สังกัดกองบัญชาการตำรวจนครบาล ปี 2560 จำนวน 113 คน ว่า สำนวนนี้ เป็นการทุจริตการสอบนายสิบ ในปีงบประมาณ  2560 ซึ่งสำนักงานตำรวจแห่งชาติ ได้มีการจัดสอบบุคคลทั่วไป เพื่อรับสมัครบุคคลภายนอกอายุตั้งแต่ 18 - 27 ปี มีวุฒิการศึกษาจบมัธยมศึกษาปีที่ 6 หรือระดับ ปวช. หรือเทียบเท่า เพื่อสอบคัดเลือกเข้าเป็นนักเรียนนายสิบตำรวจ โดยคดีนี้ พนักงานสอบสวน มีการดำเนินคดี เดิมแจ้งข้อกล่าวหา จำนวน 116 คน ใน 3 ข้อหา  อั้งยี่ที่มีการรวมตัวกันกระทำผิดทางอาญา  แจ้งความเท็จต่อเจ้าหน้าที่พนักงานและความผิดตาม พ.ร.บ.คอมพิวเตอร์ฯ ซึ่งในจำนวนนี้อัยการ มีความเห็นสั่งไม่ฟ้อง 3 คน   เนื่องจากพยานหลักฐานไม่เพียงพอ จึงเหลือดำเนินคดี 113 คน โดยแบ่งเป็นสั่งฟ้องทั้ง 3 ข้อหา  57 คน ส่วนอีก 56 คน สั่งฟ้องเฉพาะข้อหาอั้งยี่ ที่มีการรวมตัวกันกระทำผิดทางอาญา โดยอัยการได้ดำเนินการส่งฟ้องต่อศาลอาญาไปแล้วช่วงเช้าวันนี้ หากบุคคลใดไม่มารายงานตัว อัยการจะขอศาลออกหมายจับในทันที ซึ่งในสำนวนการสอบสวน มีทั้งให้การรับสารภาพและปฏิเสธ ขอให้การในชั้นศาล